b'\n_START_ARTICLE_\nKlooritrifluorieteeni\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa klooritrifluorieteeni on v\xc3\xa4rit\xc3\xb6nt\xc3\xa4 kaasua. Yhdiste liukenee er\xc3\xa4isiin orgaanisiin liuottimiin kuten bentseeniin ja kloroformiin. Klooritrifluorieteeni on hieman stabiilimpaa kuin tetrafluorieteeni eik\xc3\xa4 polymerisoidu yht\xc3\xa4 helposti, mutta tuotteen joukkoon lis\xc3\xa4t\xc3\xa4\xc3\xa4n usein stabilisaattoriksi tributyyliamiinia varastoinnin ajaksi.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nTyypillisin tapa klooritrifluorieteenin syntetisointiin on 1,1,2-trikloori-1,2,2-trifluorietaanin dekloorausreaktio. Synteesi voidaan suorittaa johtamalla 1,1,2-trikloori-1,2,2-trifluorietaani metallista sinkki\xc3\xa4 ja metanolia sis\xc3\xa4lt\xc3\xa4v\xc3\xa4\xc3\xa4n reaktoriin tai kaasufaasissa, jolloin katalyyttin\xc3\xa4 toimii alumiinifluoridin ja nikkelifosfaatin seos. _NEWLINE_Klooritrifluorieteeni\xc3\xa4 voidaan k\xc3\xa4ytt\xc3\xa4\xc3\xa4 kylm\xc3\xa4aineena. t\xc3\xa4rkein k\xc3\xa4ytt\xc3\xb6kohde on kuitenkin polymeerien valmistus. Yhdisteest\xc3\xa4 valmistetaan homopolymeeri\xc3\xa4, mutta se voi olla komonomeerin\xc3\xa4 yhdess\xc3\xa4 eteenin, vinylideenifluoridin ja vinyylikloridin kanssa. Yhdiste muodostaa hyvin lyhyit\xc3\xa4 polymeerej\xc3\xa4, telomeerej\xc3\xa4 esimerkiksi tetrafluorimetaanin ja fluoroformin kanssa ja n\xc3\xa4it\xc3\xa4 k\xc3\xa4ytet\xc3\xa4\xc3\xa4n voiteluaineina. Yhdistett\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s orgaanisissa synteeseiss\xc3\xa4 korvaamaan hydroksyyliryhmi\xc3\xa4 fluoriatomeilla sek\xc3\xa4 enfluraanin ja halotaanin valmistamiseen.'